หุ้นยุโรปปิดลบ ตลาดวิตกสถานการณ์รุนแรงในฝรั่งเศส
ตลาดหุ้นยุโรปปิดลบเมื่อคืนนี้ (18 พ.ย.) เนื่องจากความวิตกกังวลเกี่ยวกับสถานการณ์รุนแรงในฝรั่งเศส โดยล่าสุดได้เกิดเหตุยิงปะทะกันระหว่างเจ้าหน้าที่ตำรวจและผู้ต้องสงสัยที่บริเวณแซงต์ เดนีส์ ชานกรุงปารีสเมื่อวานนี้ ซึ่งส่งผลให้มีผู้เสียชีวิตหลายคน
19 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ปรับลง 0.14% ปิด (18 พ.ย.) ที่ 379.33 จุด, ดัชนี CAC-40 ตลาดหุ้นฝรั่งเศสปิดที่ 4,906.72 จุด ลดลง 30.59 จุด หรือ -0.62%, ดัชนี DAX ตลาดหุ้นเยอรมันปิดที่ 10,959.95 จุด ลดลง 11.09 จุด หรือ -0.10% และดัชนี FTSE 100 ตลาดหุ้นลอนดอนปิดที่ 6,278.97 จุด เพิ่มขึ้น 10.21 จุด หรือ +0.16%
ภาวะการซื้อขายในตลาดหุ้นยุโรปได้รับแรงกดดันจากความวิตกกังวลเกี่ยวกับสถานการณ์รุนแรงในกรุงปารีส โดยล่าสุดได้เกิดปะทะกันที่บริเวณแซงต์ เดนีส์ ชานกรุงปารีสเมื่อวานนี้ ระหว่างเจ้าหน้าที่ตำรวจและผู้ต้องสงสัยก่อเหตุวินาศกรรมในปารีส จนเป็นเหตุให้มีผู้เสียชีวิตหลายคน กระทรวงมหาดไทยฝรั่งเศสรายงานว่า ผลจากปฏิบัติการบุกไล่ล่าผู้ก่อการร้าย และตรวจค้นแหล่งกบดานทั่วประเทศ ทำให้เจ้าหน้าที่สามารถจับกุมตัวผู้ต้องสงสัย 25 ราย และยึดอาวุธ 34 รายการเมื่อคืนนี้
ความวิตกกังวลเกี่ยวกับสถานการณ์ในฝรั่งเศสส่งผลให้หุ้นกลุ่มสายการบินร่วงลง โดยหุ้น Air Liquide ร่วงลงอย่างหนัก ขณะที่หุ้นสินค้าแบรนด์เนมหรูหราก็ปรับตัวลงเช่นกัน โดยหุ้น L’Oreal ร่วงลง 1.7% และหุ้น LVMH ดิ่งลง 1.1% อย่างไรก็ตาม หุ้นกลุ่มเหมืองแร่ดีดตัวขึ้น โดยหุ้นริโอทินโต พุ่งขึ้น 2.1% และหุ้นแองโกล อเมริกัน พุ่งขึ้น 4.3%